钦定古今图书集成/方舆汇编/职方典/第1489卷 > 《泛舟歌》朱应登
## 钦定古今图书集成/方舆汇编/职方典/第1489卷 > 《泛舟歌》朱应登

《澂江》江波翠萧爽，扁舟远泛临江上。烟消日出意兴
殊，牙樯捩柁平如掌。南方严冬气仍暖，冯夷击鼓同
欢赏。山黛石碧逶迤开，𬞟花荇叶参差长。水鸦衔鱼
时出浦，宿鹭将雏自徜徉。白云不动青山移，四面合
沓排银膀。须臾长风起天末，寒气飕飕振林莽。惊涛
骇浪倏怒号，神龙锦鲤分来往。人事忧乐顷刻异，世
事浮沉足深想。忧乐浮沉那可哀，且将新酒浥金杯。
长江西南入交阯，马援征行安在哉？几多掀揭回头
少，古今伟业俱尘埃。江流不管古今事，明日江头人
复来。